
TARA PAMMI

To gode grunner

Miniserie: Eventyr med gullkant


Tre søstre med en brokete fortid tar oss med på de mest lidenskapelige og intense reiser. Deres bakgrunn har lagt lenker på hjertene deres, men kan murene de har bygd opp rundt seg rives ned når kjærligheten rammer? Dette er del to i miniserien Eventyr med gullkant.

 

Tara Pammi kan ikke huske et eneste øyeblikk der hun ikke har vært fordypet i en bok og da særlig romantiske bøker, som var mye mer spennende enn matematikkboken på skolen. Flere år senere avslørte Taras frodige fantasi, og forkjærligheten for det skrevne ord, hva hun faktisk hadde lyst til å drive med. Nå parer hun alfahanner som tror de vet alt, med sterke kvinner som velter både teorien og dem over ende.


Prolog

Elleve måneder siden

Gresk milliardær knuser hjerter ved å gifte seg med en ukjent amerikaner!

Den dyktige, internasjonale forretningsadvokaten og vågale playboyen Aristos Carides, trettitre år, knuste hjertene til fans over hele verden da han i helgen giftet seg med amerikaneren Mira Reddy, også trettitre år, i Las Vegas.

Mens playboyens mange fans har proklamert sin skuffelse på internett, er Caridesʼ nye brud påfallende fraværende på sosiale medier. En av våre reportere har imidlertid funnet et bilde av den fyldige, kjedelige Mrs. Carides, og vi kan ikke skjønne hvordan hun fikk kloa i verdens mest ettertraktede ungkar.

Her er en montasje av klippene som er lagt ut av Mr. Caridesʼ tilbedende fans …

AristosLover23: OMG hvordan i all verden er dette rettferdig? Hvorfor giftet Aristos seg med en så kjedelig gammel dame?

CaridesʼsFavCoochie: Lurer på hva hun gjorde for å få ham …

ArisBootyCall: En pengegrisk tøs, spør du meg.

HackerNush: Søsteren min er ikke et null, drittsekker. Hun er pen og smart og en fantastisk lege. Ha kontroll på fakta.

BeautyYana: Og de er forelsket. Herregud. Slutt å ødelegge alt.

IamAristos: Kona mi er nydelig. Hvorfor skulle jeg ikke gifte meg med henne?

HackerNush: Aristos, er det deg? Kan du saksøke dette søppelnettstedet? Eller skal jeg prøve meg på det?

IamAristos: Å ta ned hele greia er kanskje enklere, Nushie-kins ;)

HackerNush: Da fikser jeg det. :)

Ti uker siden

Mira Reddy Carides gjemte de skjelvende hendene og hilste på venner og kollegaer som hadde kommet for å vise sin respekt i bestefarens begravelse, samtidig som hun kastet stjålne blikk på sin fraseparerte ektemann.

Aristos er her. I California. Høy og bredskuldret og slående vakker. Etter null kommunikasjon i løpet av de åtte månedene som hadde gått siden hun dro for å ta seg av bestemoren og deretter ble værende etter hennes død da bestefaren, Thaata, ble syk.

Det faktum at bestefedrene deres hadde vært venner i fem tiår, var selvsagt ingen ubetydelig sak. Det var godt mulig at han var her på Leo Caridesʼ vegne for å vise en gammel venn den siste ære, og at han ikke ville ha noe med sin fraseparerte kone å gjøre.

Mira fnøs, vel vitende om at det var ønsketenkning. Fra det øyeblikket han ankom, hadde hun følt blikket hans i ryggen, som en kniv som lette etter hemmelighetene hennes og forlangte å få se inn i hodet og hjertet hennes.

Virkelig, Mira, Aristos er ikke interessert i det dumme hjertet ditt. Var det ikke derfor du stakk av? hvisket en stemme i hodet hennes.

Men det var umulig å ignorere spekulasjonene blant gjestene, selv om hun spilte vert sammen med bestefarens protesjé, Caio Oliveira. Hun kunne høre hviskingen om ekteskapet og den påfølgende separasjonen. Navnet hans fløt rundt henne og fikk pulsen til å stige …

Aristos Carides, det praktfulle mannlige eksemplaret som hadde knust hjerter over hele verden ved å gifte seg med den kjedeligste kvinnen på begge sider av Atlanterhavet.

Men for Mira hadde han alltid vært en som ingen andre kjente.

For henne var han ungdomskameraten hun en gang hadde forgudet av hele sitt hjerte. Den foreldreløse gutten som plutselig ble arving til milliarder, og som hun hadde funnet en felles plattform med. Den frekke, geniale tenåringen som hadde fått hjertet hennes til å synge og le. Den forbløffende kjekke unge mannen hun hadde forelsket seg i. Den nydelige, ettertraktede unge advokaten hun hadde latt seg overtale til å forlove seg med av bestefedrene deres.

De hadde hatt de samme målene i livet – å bli til noe, å ikke la fortiden bli en hindring i livet, å gjøre en forskjell i verden.

Det var i hvert fall det hun hadde trodd.

Hun hadde vært utrolig naiv da hun var atten, og det faktum at kjærligheten ikke var noe annet enn en søt, giftig løgn, hadde ikke helt gått opp for henne ennå. Heldigvis hadde Aristos knust hennes vrangforestillinger om fantasikjærlighet allerede kvelden etter forlovelsesfesten, og sannheten hadde kommet for dagen takket være fetteren Kairos.

Dagen etter brøt hun forlovelsen og fortalte bestefaren at hun hadde innsett at det å gifte seg som attenåring bare ville være til hinder for hennes ambisjoner om å bli lege. Beslutningen hennes ble styrket da Aristos ikke engang hadde spurt henne om grunnen til at hun brøt forlovelsen.

Men hun hadde aldri klart å slette Aristos fra hjertet sitt.

*

Men Aristos som kom tilbake i livet hennes en klar septemberkveld, da hun var i Vegas for å passe på søsteren Yana under hennes siste fotoshoot.

Han hadde kommet inn i suiten hennes med mørke, stormende øyne og et sjokkerende forslag om et praktisk kontraktsekteskap som tjente begges formål. Thaata hadde nemlig fortalt Leo Carides om planen hun hadde om å få barn med en anonym donor, og han hadde delt den med barnebarnet sitt.

Ekteskapskontrakten deres ville gi henne det barnet hun ønsket seg, mente Aristos, med en far som ikke hadde noe imot å være deltidsforelder, og et støtteapparat som kunne hjelpe henne hvis noe skulle skje.

For Aristos ville det gi en illusjon av ro og stabilitet, noe som styret i Carides Inc. krevde at han skulle vise. Det ville gi ham den arvingen Leo Carides var så desperat etter.

Selv om hun hadde vridd og vendt på det, hadde Mira ikke funnet en eneste grunn til å si nei til ham.

At deres felles bestefedre hadde sett på det som en storslått gjenforening av et romantisk parforhold, hadde vært prikken over i-en. Ikke en sjel visste om skilsmissen de hadde tenkt å ta etter fem år. Det var i hvert fall det Mira hadde trodd helt til hun så den bitende artikkelen på nettet.

Det hadde tatt Mira to måneder å innse at hun hadde glemt to små, men viktige ting. At hun faktisk kunne bli forelsket i sin egen ektemann, og at Aristos, i henhold til sitt atferdsmønster, ville finne det umulig å være trofast mot henne i mer enn to måneder.

Så da bestemoren ble syk, dro hun hjem. Brukte det som en unnskyldning for å kvitte seg med de naive forhåpningene. Stillheten fra hans side hadde bare bekreftet mistanken hennes om at han angret på avtalen. I flere måneder hadde hun ventet i spenning på annulleringspapirene.

Men nå var han her. Sorgen over å ha mistet besteforeldrene og alle bekymringene kom tilbake med full styrke.

Hvorfor det? Hva var det med ham som fikk alle hennes sårbarheter til å komme til overflaten?

*

Hun så utover det store rommet, og blikket festet seg umiddelbart på Aristos.

Mørkegrå øyne stirret på henne. Som om han visste hvorfor hun hadde rømt. Som om han husket øyeblikket da den høflige apatien mellom dem hadde blitt revet vekk med en enkelt berøring.

Den sammenbrettede lappen hun holdt i hånden påkalte oppmerksomheten hennes og ga henne styrke til å se bort.

En håndskrevet lapp fra Thaata, som hadde lagt igjen lapper til henne, Yana og Nush, som om han hadde visst at hans tid var nær, at de tre barnebarna han hadde oppdratt med så mye kjærlighet og hengivenhet, ville være desperate etter mer fra ham.

Tårene hun hadde holdt tilbake i ukevis, kom tilbake. Mira unnskyldte seg og gikk mot det store kjøkkenet. Fingrene skalv da hun brettet ut lappen.

Ingenting ekte kan bygges på et fundament av transaksjoner, Mira. Eller ved å begrave dine virkelige ønsker. Hvis du virkelig vil ha kongen, må du være den dronningen jeg oppdro deg til å bli.

Hadde Thaata visst at ekteskapet med Aristos ikke hadde vært noe annet enn en glorifisert transaksjon?

Thaata hadde rett. Ingenting hadde vært ekte i livet hennes.

Bare Aristosʼ berøring fikk henne til å føle noe ekte. Noe som var så uanstrengt kjødelig at et kyss hadde knust den iskalde frosten hun hadde innkapslet begjæret sitt i, knust festningen hun så lenge hadde bygget rundt seg selv.

Og han var her, nå.

Han sendte henne et ulmende blikk som sa at han ikke hadde glemt kysset.

Hva om hun for en kveld, en time, et øyeblikk, tillot seg selv å føle noe ekte? Hva om hun lot seg drukne i følelser og nytelse og glemte planen og reglene og alt det rasjonelle?

*

Aristos Carides tvang seg selv til å holde ut noen minutter til under det iskalde vannet.

Allerede som barn, på gatene i Athen der han vokste opp frem til han var tolv år gammel da Leo fant ham, hadde han alltid vært en mester i å lure folk.

Hele verden trodde at han hadde noe å bevise, at det var et uslukkelig behov for å trosse naturen, fysikken og sin krevende bestefar som drev ham. I stedet var det noe annet han ubønnhørlig forfulgte under ekstreme forhold. Noe annet han ønsket å fjerne.

Ikke at det noensinne hadde hjulpet ham med å holde begjæret sitt i sjakk når det gjaldt henne.

Mira Reddy, den gylne prinsessen med de store brune øynene og de frodige formene, med et vennlig smil. Den praktfulle løvinnen som hadde blitt dinglet foran ham som den ultimate premien han ikke i sine villeste drømmer hadde forestilt seg at han kunne få. Bare for å bli fortalt at han kom i annen rekke etter hennes ambisjoner om å bli lege.

Men innerst inne visste han, i likhet med Leo, at den gylne prinsessen hadde funnet ham utilstrekkelig til slutt. Han hadde vært god nok til å være hennes medlidenhetsprosjekt som tenåring, men ikke god nok til å dele livet med.

Men nå er hun din, hvisket en stemme i hodet.

Selv nå klarte han ikke å overdøve den voldsomme reaksjonen han fikk da han så henne etter flere måneder. Da han så henne klamre seg til brasilianeren Caio Oliveiras arm og se ut som om de var som skapt for hverandre.

Selv om hun tilhørte ham.

Han følte seg hjelpeløs da han så de store, brune øynene hennes skinne av fuktighet, og visste at hun var sønderknust over bestefaren, men ikke ville ta imot noen form for trøst fra ham. Utilstrekkelig. Som den unggutten Leo hadde plukket opp fra gata for tjue år siden. Som om han aldri ville holde mål når det gjaldt. Som om han alltid ville være den stakkars lille gutten som moren hadde forsømt til fordel for alkoholen.

Og Aristos hatet å føle seg hjelpeløs. Hatet at han fremdeles følte en dragning mot henne, et gnagende behov for å …

Nok var nok. Han hadde gitt henne nok tid til å ta seg av besteforeldrene, og han hadde gitt seg selv nok tid til å roe seg ned etter at hun hadde stukket av.

Det var på tide å ta henne med dit hun hørte hjemme. På tide å gjøre henne til sin på en måte som ville drepe den latterlige lengselen han følte, en gang for alle.

Den hvite løgnen han hadde fortalt henne for å lokke henne, plaget ham ikke i det hele tatt. Han ville aldri ta barnet fra henne, men han ville heller ikke bare forsvinne i bakgrunnen, slik han hadde latt henne tro.

Det var relativt mørkt i rommet, men måneskinnet som falt inn gjennom de åpne terrassedørene, var mer enn nok til å skimte Mira. Inne på rommet hans. Som om hans villeste våte drøm gikk i oppfyllelse.

Med ryggen mot den lukkede døren. Morgenkåpen var vidåpen foran og det silkemyke stoffet stoppet midt på låret og flagret i brisen som så ut til å ha strømmet inn bare for hans skyld. Fyldige lår som han ville begrave ansiktet sitt mellom.

Selv som tenåring hadde hun alltid kledd seg med en gammeldags form for beskjedenhet og dekket til de fyldige kurvene sine i voluminøse skjørt og bluser, som om hun kunne holde tilbake den rene sensualiteten hun hadde i kroppen. Selv da han fant henne på Yanas fotoshoot i Las Vegas, omgitt av fantastiske modeller som viste frem hver centimeter av huden sin, skilte hun seg ut, majestetisk og vakker i blekrosa buksedress, innhyllet i selvsikkerhet og en udefinerbar mystikk som fikk huden hans til å sitre.

Han lot blikket vandre oppover kroppen hennes, dvelte ved hver eneste centimeter av henne.

«For en hyggelig overraskelse å se deg her, Mira.»

Men hun overgikk ham, slik hun alltid gjorde.

Han merket at blikket hennes landet og flakket bort fra den nakne kroppen hans.

Begjæret strømmet gjennom ham.

Hun skjøv seg bort fra døren med en elegant sensualitet, gikk bort til den gigantiske sengen med det innbydende, lune teppet og lente seg mot den med ansiktet vendt mot ham. Den forræderske brisen førte duften av henne til neseborene hans. Han trakk pusten dypt.

Kroppen reagerte som den pleide å gjøre i hennes nærvær, og hilste henne med full honnør. Han kunne ikke engang forestille seg en annen kvinnes ansikt eller kropp når han runket. Det var en besettelse, en galskap, og det var på tide at han fikk den ut av systemet.

*

Om han hadde håpet at den erigerte pikken hans skulle få kona til å miste litt av sin selvsikkerhet, fikk Aristos ikke den tilfredsstillelsen.

Leppene hennes var fyldige, og han hadde lyst til å sette tennene i dem. Hun hadde likt det da han gjorde det den ene gangen de hadde kysset. Den eneste gangen. Han hadde kommet i hendene sine som en kåt tenåring den kvelden bare ved tanken på hvor søtt hun smakte, hvordan hun smeltet mot ham og stønnet.

En uke senere dro hun, og etterlot seg en lapp.

Nanamma har fått hjerteinfarkt. Jeg må passe på henne og søstrene mine. Jeg vet ikke når jeg kommer tilbake.

Det var åtte måneder siden. Ukene hadde blitt til måneder, han hadde vært opptatt med en høyprofilert sak, men Aristos hadde visst med en gang han så lappen at hun ville stikke av igjen. Men siden han visste hvor nært hun stod søstrene sine, hvor høyt hun elsket bestefar Rao og hans kone, hadde han bestemt seg for å gi henne fred og ro før han minnet henne på avtalen.

Hun lente seg mot sengen, og det brune blikket søkte hans.

De rå følelsene hennes traff ham som et sviende slag og sjokkerte ham.

«Jeg vet hvor høyt du elsket ham», hørte han seg selv si. «Og hvor høyt han forgudet deg.»

Hun nikket, og øynene fyltes med tårer han var sikker på at hun ikke hadde latt noen se på flere uker. Fordi hun var modig, Mira. Hun var den sterke, selvsikre storesøsteren.

Plutselig følte han seg som en idiot som hadde falt for sitt eget bedrag. Nok en gjennomsnittlig, mektig mann som dømte en sterk kvinne og kalte henne følelsesløs.

At hun ikke virket sønderknust over fortiden deres, betød vel ikke at hun ikke følte dem i det hele tatt? Så hvorfor hadde Mira holdt seg unna? Hvorfor hadde hun brutt forlovelsen deres for femten år siden?

«Er det noe jeg kan hjelpe deg med?» spurte han.

Hun ristet på hodet. «Caio har alt under kontroll. Jeg vet ikke hva jeg skulle ha gjort uten ham den siste uken.»

Han bet tennene sammen da han hørte antydning til beundring og ekte hengivenhet i tonen hennes. Hvis han ikke hadde likt brasilianerjævelen, som var full av ære og integritet og alt det Aristos sjelden hadde sett hos mektige menn, ville han ha invitert ham inn i ringen og banket ham sønder og sammen fordi han smisket med kona hans. «Selvsagt.»

«Du stirret på ham hele tiden.»

At hun hadde lagt merke til reaksjonen hans, gjorde ham tilfreds. «Var det det du kom for å diskutere med meg midt på natten? Etter å ha overlatt din stakkars mann til seg selv i åtte måneder?»

«Hvorfor, Aristos?»

«Kan du svare på mine spørsmål også, glykia mou? Jeg har to tiår med spørsmål.»

«Ja, selvfølgelig.»

Han tok et skritt nærmere i håp om å rokke ved den roen hun bar som en annen hud.

Hun løftet hodet for å se på ham. «Hvorfor?»

«Hvorfor hva, Mira?»

«Hvorfor var du så sint på Caio?»

Han trakk på skuldrene. «Jeg var sjalu, ikke sint.»

«Hva har du å være sjalu på?»

«Jeg liker ikke at han tar så mye på deg. Jeg liker ikke at dere ser så perfekte ut sammen. Det syntes til og med Rao en gang.»

«Caio er som en bror for meg. Og han tilhører Nush, selv om hun aldri gjør noe med det.»

«Nush og Caio, hva?» Plutselig ga det hele mening. Han hadde likt den lure lille hackeren fra det øyeblikket Mira hadde presentert lillesøsteren Anuskha for ham. Like mye som han likte søsteren Yana.

«Kan du være så snill å bruke det fordømte håndkleet mens vi snakker? Det er … Du distraherer meg, og jeg har noe viktig å snakke om.»

«Det var du som avbrøt kveldsrutinen min», sa han med sur stemme og skjulte spenningen i musklene. «Gjør det du.»

Øynene hennes fortsatte å søke hans, som om hun kunne se inn i sannheten om ham hvis hun bare prøvde. Med et brått sukk tok hun håndkleet fra skuldrene hans.

«Hvor lang tid trenger du?»

«For hva?»

«For å komme hjem igjen. Jeg lot deg gå en gang uten å stille spørsmål, pethi mou. Jeg kommer ikke til å gjenta den feilen. Denne gangen har vi en vanntett kontrakt, Mira.»

«Hva mener du med ʼen gangʼ? Og hva gjør du hvis jeg bryter kontrakten? Saksøker meg for å ha forlatt deg?»

Han veide ordene sine nøye. «For femten år siden brøt du løftet ditt. Men vi var unge og dumme, og det er … over for lengst. Når det gjelder det andre spørsmålet ditt …»

«Vent, så du la faktisk merke til at jeg brøt forlovelsen vår den gangen?»

Den fornuftige, sterke og selvstendige Mira hadde allerede som tenåring funnet en fristende avgrunn i Aristosʼ øyne. En nervepirrende utfordring.

«Vil du at jeg skal svare på spørsmålet, Mira?» spurte Aristos med en myk, men ubønnhørlig stemme som fikk blikket hennes til å gli mot hans. «Jeg skulle gjerne svart, agapi mou, men da må du betale en pris, som du så smart uttrykte det. Du opparbeider deg litt av en gjeld hos meg.»

«Nei», sa Mira og rettet på skuldrene. «Jeg … jeg sa feil.» Feiging.

Hun kunne se det i øynene hans også. Han nikket, som om han overbeviste seg selv om å gå videre. «Skal vi prøve nåtiden igjen?»

Hun rynket pannen.

«Når kommer du hjem, kjære?»

«Jeg trenger tid.»

«Nei. Hvorfor trenger du tid? Jeg tvang deg ikke til å gifte deg med meg.»

«Du kontaktet meg ikke på åtte måneder. Jeg trodde ekteskapet vårt ikke var verdt noe», sa hun.

«Og hvorfor tok du ikke kontakt med meg, Mira?»

«Jeg ville passe på Thaata og Nanamma», sa hun til slutt og møtte blikket hans. «Men det var også bare en veldig beleilig unnskyldning.»

Brystkassen hans hevet og senket seg som om han hadde overvunnet et uoverstigelig hinder. «For hva?»

«Jeg begynte å tvile på … avtalen vår.»

Han dyttet en hånd hardt gjennom håret, og munnen vred seg til et hånflir. «Fordi du likte kysset vårt? Theos, jeg trodde aldri at du var feig, Mira.»

«Nei. Det var ikke bare det.» Det var ikke lidenskapen i kysset deres som hadde skremt henne. Det var hvor mye mer hun ville ha i tillegg. Men hun hadde ikke tenkt å snakke om det. Hverken nå eller senere. «Det … Nødt eller sannhet, Aristos», sa hun og vegret seg for å si sannheten.

«Sannhet.»

Hun kunne ha jukset og spurt ham om noe annet, men hver eneste centimeter av henne følte avsky ved tanken.

For dette var hellig mellom dem. Plutselig visste Mira at Aristos alltid ville gi henne sannheten.

«I løpet av de to månedene vi var gift …» Hjertet dundret i ørene hennes. « … var du trofast … jeg mener, gjorde du ting med andre kvinner?»

«Vil du tro svaret mitt?»

«Ja, det vil jeg. Det skal jeg. Vær så snill, Aristos … bare denne ene gangen. Fortell meg det.»

«Da ville jeg brukt det ordet du så lett avviste, Mira. Jeg var trofast mot deg. Jeg har ikke … gjort noe …» munnen hans vred seg i et hånlig smil «med noen siden jeg … fulgte etter deg til Vegas.»

«Men det var for halvannet år siden», sa hun og rynket pannen. «Før vi i det hele tatt … bestemte oss for dette.»

Hele hennes verden ble snudd på hodet. For hun trodde på ham. Hun trodde på alt han sa, og alt han ikke sa.

Selv om hun hadde sett ham sammen med assistenten sin den mørke kvelden i Carides Towers. Elena var beskyttende overfor ham, og Mira var ganske sikker på at det var Elena som hadde lekket detaljene i kontrakten deres.

Aristos var uvitende om det hele. Elena var nemlig lojal og hardtarbeidende og hadde vært en av lærerne Leo hadde engasjert for ham.

Under et sjeldent impulsivt besøk på kontoret hans, oppildnet av det lidenskapelige kysset deres og sin egen innestengte lengsel, hadde Mira sett Elena legge armene rundt livet hans, sett henne presse seg inntil ham. Sett henne grave fingrene inn i håret hans og dra ansiktet hans nedover.

Det hadde bare vart en håndfull åndedrag. Det hadde føltes som hundre evigheter.

Hun hadde lyst til å nevne Elena nå, kreve at han forklarte hva som skjedde den kvelden, men forkastet tanken. Den kvinnen hadde ikke adgang til dette rommet mellom henne og Aristos. Ikke i kveld. Ikke når Mira endelig gjorde krav på en liten del av det for seg selv.

«Så det var derfor du stakk av», sa Aristos og fikk henne til å glemme den grusomme scenen.

Da hun møtte øynene hans, hadde et flammende sinne gjort dem mørke. Munnen hans var et bilde på avsky. «Du trodde jeg var utro. Du trodde jeg hadde samme moral som en gatekatt. Du tror at jeg fortsatt er den villhunden som ikke er lojal mot noen. Og istedenfor å spørre meg om det, istedenfor …» Han trakk pusten dypt og behersket seg.

Hun så et glimt av tenåringen Aristos i øynene hans.

Den Aristos som hadde vært full av rå sårbarhet, den Aristos som hadde frydet seg over å få henne til å le.

Den Aristos hun i årevis hadde forsøkt å slette fra sinnet, hjertet, ja, til og med minnene sine. Men han hadde vært hennes første kjærlighet. Kanskje den eneste mannen hun noensinne hadde elsket.

«Så det er det du tror om meg. En mann som ikke holder ord, en mann uten lojalitet. En mann som vil gjøre narr av deg og ekteskapet vårt ved første anledning. En mann som ikke engang fortjener en sjanse til å forsvare seg.»

«Ekteskapet vårt var … er en praktisk transaksjon, Aristos. Vi har aldri …»

«Hvis det bare var en transaksjon, hvorfor stakk du da av?»

«Fordi jeg innså at jeg ønsket det. Selv om det hele var en bløff, ville jeg at det skulle være ekte så lenge det varte.»

«Du hadde det, thee mou, og du kastet det fra deg.»

Det lå et ekko av noe usagt i ordene hans, men Mira klarte ikke få tak i hva det var.

Før hun rakk å hente seg inn igjen, beveget han seg bort fra henne, som om han ikke orket å være i nærheten av henne. Noe presserende og panisk fylte årene hennes. Hun hadde aldri tatt så feil i hele sitt liv. Aldri vært så avhengig av noen for sin egen sjelefred. En del av henne hadde lyst til å stikke av med halen mellom beina og si at det var over før det hadde begynt.

Den andre delen som hadde lest Thaatas notat om og om igjen, vant.

*

Mira slikket seg om munnen og så for seg et utall bilder av alt hun hadde lyst til å gjøre med ham.

Aristos hadde også blitt stille. Han hadde fått med seg hennes skamløse vurdering av ham. Men det var ikke noe bedrevitende glis på leppene hans, ikke noe utfordrende glimt i øynene. Ingen hånlige spydigheter, ingen utnyttelse av situasjonen deres til å berøre henne og pirre sansene hennes. Og plutselig ville hun ha den Aristos tilbake.

Hun ville ha ham tilbake, punktum.

«Beklager at jeg ikke konfronterte deg med min … tvil.»

«Men ikke for at du tvilte på meg i utgangspunktet?»

«Jeg hadde mine grunner til å anta det i utgangspunktet. Men jeg innrømmer at jeg trakk en forhastet konklusjon som kanskje ikke var nødvendig.»

Han bannet. «Christos, Mira. Du er den mest irriterende, sta, arrogante og munnrappe kvinnen jeg noensinne har møtt.»

«Det sier ikke rent lite, siden jeg vet hvor mange kvinner du har møtt, Aristos», svarte hun.

Han gikk mot henne, og da han nådde henne, tok han tak i nakken hennes og trakk henne nærmere.

«Jeg vil vite hvorfor du kom frem til en så latterlig konklusjon.»

Mira presset brystet sitt mot hans. «Synd at vi ikke alle får det vi vil ha, ikke sant? Selv den mektige, geniale Aristos. Egentlig er du ikke så briljant, er du vel? For du overser det åpenbare poenget her.»

«Du leker med en gatehund, thee mou. De følger ikke regler. De ser kanskje tamme ut og oppfører seg som tamme, men de mister aldri sin hensynsløse side.»

Hun rynket på nesen. «Jeg liker ikke den sammenligningen, Aristos. Men hvis vi er nødt til å bruke den, har jeg aldri noensinne mislikt deg på grunn av ditt opphav.»

«Ikke?»

Det var hennes tur til å rynke pannen. «Selvsagt ikke», sa hun med en klump i magen.

«Hva har jeg gått glipp av?»

«Ikke bytt tema», sa hun og stivnet i grepet hans. «Du er ikke den eneste som kan bli sint av ubegrunnede beskyldninger.»

«Hva har jeg gått glipp av, Mira?»

Hun pustet tungt, vel vitende om at hun bare kom til å stange hodet mot en urokkelig vegg. «Jeg vet at du er sint på meg. Sannsynligvis nok til å oppløse avtalen vår», sa hun og prøvde seg frem. «Greit. Du har all rett til å være sint. Men du overså at jeg kom inn på rommet ditt i kveld, Aristos. Kledd som jeg er», sa hun og ignorerte varmen som steg opp i brystet.

De store brystene hennes var i ferd med å falle ut av blondekjolens utringning og lå tett inntil brystet hans. Blondene strøk mot de følsomme brystvortene og det var et mirakel at hun ikke hadde smeltet til en sølepytt ved føttene hans.

«Hvorfor kom du inn på rommet mitt i kveld?»

«Å miste besteforeldrene mine så tett på hverandre fikk meg til å innse hvor … ensom jeg har vært. Ikke bare de siste månedene, men også før vi møttes i Vegas. At jeg har latt som om det er nok, og at det har blitt til virkelighet. Jeg ville føle noe ekte i kveld. Føle meg levende. For å ta tak i noe for meg selv. Og du … Å kysse deg var det mest ekte jeg hadde følt på lenge, Aristos. Egoistisk sett ville jeg be deg om mer. Jeg ville glemme kontrakter og klausuler og transaksjoner og bare be deg om å gi meg noe ekte igjen. Noe som ingen andre kan gi meg.»

«Og hva er du kledd for, yineka mou?»

«Å bli forført med livet som innsats. Å forføre deg også, selv om jeg ikke har så mye erfaring med det.»

Fingrene hans tegnet sirkler mot korsryggen og baken hennes. Herregud, de hadde ikke engang kysset hverandre, og hun var så nær klimaks. Duften og varmen fra ham omringet henne og brakte tilbake minner hun hadde. «Jeg kunne ha spurt Yana om råd, men da måtte jeg ha opplyst henne og Nush om situasjonen mellom oss. Og det kunne jeg ikke gjøre, for de forguder deg og idoliserer deg og tror at vi er et fantastisk kjærlighetspar som går gjennom en vanskelig periode, og jeg ville ikke knuse hjertene deres.»

Han smilte bredt. «Du er søt når du er nervøs.»

«Jeg er ikke nervøs. Jeg er … kåt, og hvis du ikke …»

Den harde ereksjonen hans presset seg mot henne, og hun beveget hoftene og tryglet om mer. Munnen hans åpnet seg mot halsen hennes, varm og fuktig, og så bet han henne på det følsomme stedet i takt med de gyngende hoftene og de skitne ordene om hva han skulle gjøre med henne og hvor mange ganger han skulle presse henne over kanten.

Takknemligheten satt som en klump i halsen, men han ville ikke like at hun takket ham. I stedet gravde hun fingrene ned i det tykke håret, dro hodet hans opp og kysset ham i halsgropen.

Første gang han ba henne om å kysse ham, hadde hun begravd ansiktet i halsen hans, sjenert og avventende, og så hadde hun kysset ham der og sagt at det var favorittstedet hennes i hele verden.

«Det var nok den gangen, ne? Ikke nå lenger, yineka mou.»

«Nei, det er ikke nok.» Hun hadde begjært denne mannen i femten år. Og i kveld skulle hun få ham.

I kveld var han helt og holdent hennes.

Mira presset leppene sine mot hans. Den første kontakten brant helt ned i tærne. Hun la alt hun ikke kunne si inn i kysset, ertet ham med tungen, pirret ham med tennene og gjorde det om igjen. Langsomt og mykt tok hun for seg av ham, og all den innestengte lengselen, frustrasjonen og begjæret hun hadde hatt i årevis strømmet ut av henne. Så bet hun ham i underleppen og trakk den inn i munnen, og da han knurret, svelget hun lyden.

Øynene hennes fløy opp da ryggen hennes møtte veggen. «Skal jeg vise deg hvordan jeg liker å kysse, Mira?»

«Ja. Gjør hva du vil med meg, Aristos. Men vær så snill, jeg vil ikke tenke. Bare føle.»

«Ditt ønske er min befaling, thee mou.»

Og han tok over, og det på en spektakulær måte. Kysset hadde ikke noe av den samme finessen og ømheten som det andre kysset.

Det var mer enn hun hadde forventet da hun skrev under på ekteskapskontrakten. Mer enn hun noen gang hadde ønsket seg. Kanskje det til og med var nok til at forholdet deres kunne vare livet ut istedenfor bare fem år.

Med skjelvende hender skjøv hun en hårlokk bort fra ansiktet og møtte blikket hans. Han rørte ikke ved henne, men han hadde heller ikke flyttet seg. «Hva er i veien?» spurte hun, og en tråd av frykt slynget seg rundt henne.

Med en hånd på veggen bak hodet hennes pustet han tungt og betraktet ansiktet hennes.

«Hva?» sa hun, nervøs av intensiteten i blikket hans. Hun slikket seg over leppene og kjente smaken av ham. Slikket på den igjen, grådig etter mer. «Hvorfor sluttet du?»

«Jeg tenkte at vi burde ordne opp i dette før det gikk for langt. Å stoppe dette er det vanskeligste jeg noensinne har gjort, og jeg har besteget fjell som har drept andre menn.» Han trakk pusten dypt. «Men du bør vite, hvis du ikke allerede vet det, at jeg er en mann som legger planer og strategier, Mira. Jeg tar ikke et skritt uten å planlegge ti skritt fremover. Det er det som for det meste har holdt meg i live.»

Mira svelget, uten å bry seg om hva han så i øynene hennes. «Jeg lytter.»

«Kommer du tilbake til meg? Etter at du har utnyttet meg i kveld?»

Latteren var tilbake i øynene hans, men hun hadde en følelse i magen av at den var påtvunget. At han hadde gjort det med vilje for å dempe alvoret i det første spørsmålet.

«Jeg tror det.»

«Det er ikke godt nok, thee mou. Det er en grunn til at jeg kom med forslaget til deg. Caridesʼ styre vil fortsatt at jeg skal slå meg til ro. Leo vil fortsatt ha en arving i tilfelle jeg dør. Hvis svaret ditt er at du tror det, er dette over nå.»

«Nei, vent», sa Mira og grep tak i armen hans. Ordene strømmet ut av henne, drevet av noe hun ikke forstod. «Ja, ja, ok. Jeg kommer tilbake og gjennomfører … avtalen vår. Jeg vil fortsatt ha et … barn. Men jeg vil ha noen endringer i betingelsene.»

«Jeg går med på alle endringer», svarte Aristos så fort at Mira ble svimmel.

«Ja, til hva som helst? Uten å kreve forklaringer?»

«Ja», sa han og studerte henne.

«Du er så sikker på at du kan forføre meg fra sans og samling, hva?» sa hun, halvt smilende, halvt forundret.

«Kanskje.» Og så dro han henne inn i armene sine. Nok et kyss som tok pusten fra henne.

«Nødt eller sannhet, Aristos», hvisket hun mot brystet hans.

«Sannhet», sa han og lo mot munnen hennes.

«Ville du ha latt meg gå hvis jeg ikke hadde sagt ja?»

«Nei, Mira.» De store hendene hans gled nedover ryggen hennes, nedover, nedover, nedover, helt til han nådde rumpa og trakk henne hardt mot seg så hun smeltet i en million molekyler av nytelse. «Den sta, irriterende, sexy rumpa di er min de neste fem årene, og jeg har ikke tenkt å kaste bort en eneste dag.»

Den listige, utspekulerte og hensynsløse mannen som var mannen hennes, overbevist henne om at klokken var stilt tilbake på fem år, og Mira klarte ikke å si seg uenig. Ikke da han tok henne til kanten, igjen og igjen, og fikk kroppen hennes til å sveve av nytelse. Ikke da han etter tre orgasmer la henne i skje bakfra og støtte inn i henne igjen, like umettelig etter henne som hun var for ham.

Fem år med Aristos – mer ekte og mer intenst enn noe annet hun noensinne hadde bedt om.

Fingrene hans lå mot pannen hennes og glattet bort rynkene mens han hvisket: «Ikke tenk for mye på dette, kone.»

Mira smilte og nikket.

Dronning for en dag, sa hun til seg selv før hun sovnet inn mot ektemannens varme kokong med et bredt smil.

